**SVEUČILIŠTE U ZAGREBU**

**VETERINARSKI FAKULTET**

**PRIJEDLOG PRAVILNIKA O OSTVARIVANJU I KORIŠTENJU NAMJENSKIH PRIHODA**

*Zagreb, 6.12.2024.*

Na temelju članka 7. stavak 1. Pravilnika o mjerilima i načinu korištenja namjenskih prihoda proračunskih korisnika iz nadležnosti Ministarstva znanosti, obrazovanja i mladih (NN 79/2024) te članka 41. Statuta Veterinarskog fakulteta Sveučilišta u Zagrebu, uz prethodnu suglasnost Ministarstva znanosti, obrazovanja i mladih KLASA:\_\_\_\_\_\_\_\_\_, URBROJ:\_\_\_\_\_\_\_\_\_\_, Fakultetsko vijeće je na svojoj \_\_\_. sjednici održanoj \_\_\_\_\_\_\_\_\_2025. godine donijelo:

**PRAVILNIK O OSTVARIVANJU I KORIŠTENJU**

**NAMJENSKIH PRIHODA**

**I. OPĆE ODREDBE**

**Članak 1.**

(1) Ovim Pravilnikom utvrđuje se način ostvarivanja i korištenja namjenskih prihoda Veterinarskog fakulteta Sveučilišta u Zagrebu.

(2) Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod.

**Članak 2.**

(1) Namjenske prihode čine prihodi koji proizlaze iz obavljanja osnovne djelatnosti te s njome povezanih djelatnosti Veterinarskog fakulteta Sveučilišta u Zagrebu (u daljnjem tekstu: Fakultet), a koji se ne financiraju iz općih prihoda i primitaka državnog proračuna, i to:

* školarine studenata i ostali prihodi kojima studenti sudjeluju u troškovima studija (troškovi prijave na studij, upisnine i sl.),
* sredstva Hrvatske zaklade za znanost, sveučilišnih i ostalih zaklada,
* sredstva europskih strukturnih i investicijskih fondova te drugih fondova i programa Europske unije,
* prihodi ostvareni od znanstvenih i stručnih projekata vezanih za osnovnu djelatnost,
* pomoći iz proračuna jedinica lokalne, područne i regionalne samouprave i od ostalih subjekata unutar općeg proračuna što uključuje i prijenose između proračunskih korisnika istog proračuna,
* prihodi od fondova namjenskih donacija i drugih odgovarajućih izvora financiranja obrazovne i znanstvene djelatnosti.

(2) Pojmovi „unaprjeđenje znanstvene djelatnosti“, „materijalni rashodi“, „plaćanje rada zaposlenika ili radnog mjesta koji izravno sudjeluju u realizaciji aktivnosti unaprjeđenja znanstvene djelatnosti“, „uvećanje plaće zaposlenicima koji izravno ili neizravno sudjeluju u realizaciji aktivnosti unaprjeđenja znanstvene djelatnosti“, „naknade građanima i kućanstvima“ i „plaćanje rashoda za nabavu nefinancijske imovine“ u smislu ovoga Pravilnika imaju jednako značenje kao pojmovi korišteni u Pravilniku o mjerilima i načinu korištenja namjenskih prihoda proračunskih korisnika iz nadležnosti Ministarstva znanosti, obrazovanja i mladih.

**Članak 3.**

Uvećanje plaća zaposlenicima koji izravno ili neizravno sudjeluju u realizaciji aktivnosti unaprjeđenja djelatnosti Fakulteta iz stavka 1 članka 2. ne smije premašiti 30% mjesečne osnovne bruto plaće zaposlenika. Kriteriji i postupak za isplatu uvećanja plaće uređuju se posebnim pravilnikom Fakulteta.

**II. PRIHODI OD ŠKOLARINA I DRUGE NAKNADE POLAZNIKA OBRAZOVNIH PROGRAMA**

**Članak 4.**

(1) Namjenske prihode od školarina i druge naknade polaznika obrazovnih programa Fakultet koristi za podmirenje rashoda nastalih provedbom studija i drugih obrazovnih programa ili druge namjene na temelju kojih su ovi prihodi ostvareni.

(2) 30% prihoda ostvarenih od školarina studenata i ostalih prihoda kojima studenti sudjeluju u troškovima studija Fakultet je dužan utrošiti u svrhu podmirivanja materijalnih rashoda te rashoda za nabavu nefinancijske imovine.

(3) Preostali dio namjenskih prihoda, nakon podmirenja rashoda iz stavka 1. i 2. ovog članka, koristi se u svrhu unaprjeđenja djelatnosti visokog obrazovanja odnosno znanstvene djelatnosti tako da se izvode sveučilišni studiji koji se financiraju ili se ne financiraju iz općih prihoda i primitaka državnoga proračuna, izvode programi stručnog usavršavanja za potrebe cjeloživotnog učenja, osmišljavaju i akreditiraju novi studijski programi i programi stručnog usavršavanja, moderniziraju postojeći studijski programi i programi stručnog usavršavanja, razvijaju usluge za potporu studentima i unaprjeđuje studentski standard, diseminiraju rezultati znanstvenih projekata i programa, razvijaju i izvode programi kojima se jača društveni angažman Fakulteta u zajednici, ostvaruje međunarodna mobilnost i međunarodna i međuinstitucionalna suradnja, organiziraju znanstvene i stručne konferencije, seminari, radionice, tribine i okrugli stolovi, izdaje nastavna, znanstvena i stručna literatura, izgrađuje nova i okrupnjuje postojeća nastavna i znanstvena infrastruktura, razvijaju se i izvode programi od posebnog utjecaja na gospodarstvo i društveni razvoj, osmišljavaju i provode projekti od interesa za Republiku Hrvatsku, provodi organizacijska i funkcionalna integracija Fakulteta, upravlja intelektualnim vlasništvom, komercijaliziraju se rezultati istraživanja, znanstvenih projekta i programa te se ostvaruju i drugi ciljevi u skladu s nacionalnim strateškim smjernicama i strategijom razvoja Fakulteta.

(4) S ciljem realizacije aktivnosti utvrđenih u stavku 3. ovoga članka preostali dio namjenskih prihoda Fakulteta, nakon podmirenja rashoda iz stavka 1. i 2. ovoga članka se koristi za:

* materijalne rashode;
* plaćanje rada zaposlenika ili radnoga mjesta koji izravno sudjeluju u realizaciji aktivnosti utvrđenih u stavku 3. ovoga članka;
* uvećanje plaća zaposlenicima koji izravno ili neizravno sudjeluju u realizaciji aktivnosti utvrđenih u stavku 3. ovoga članka,
* naknade građanima i kućanstvima te
* rashode za nabavu nefinancijske imovine.

(5) Namjenskim prihodima ostvarenim od školarina poslijediplomskih i doktorskih studijskih programa iz stavka 1. i 3. ovoga članka raspolaže voditelj specijalističkog studija, studijski savjetnik ili mentor u skladu s internim procedurama Fakulteta.

**III.** **PRIHODI IZ SREDSTAVA ZAKLADA, FONDOVA I PROGRAMA, ZNANSTVENIH, RAZVOJNIH I STRUČNIH PROJEKATA TE DRUGIH IZVORA FINANCIRANJA ZNANSTVENE DJELATNOSTI**

**Članak 5.**

1. Namjenski prihodi Fakulteta ostvareni iz sredstava Hrvatske zaklade za znanost i ostalih zaklada, sredstava europskih strukturnih i investicijskih fondova te drugih fondova i programa Europske unije, prihodi ostvareni od znanstvenih, razvojnih i stručnih projekata te prihodi od fondova i drugih odgovarajućih izvora financiranja znanstvene djelatnosti koriste se primarno za podmirenje rashoda nastalih provedbom projekata financiranih navedenim sredstvima, u skladu s pravilima određenog projekta ili u skladu s drugom propisanom namjenom na temelju kojih su ovi prihodi ostvareni.

(2) Preostali dio namjenskih prihoda, nakon podmirenja rashoda iz stavka 1. ovoga članka koristi se u svrhu unaprjeđenja znanstvene djelatnosti Fakulteta te se raspoređuje na sljedeći način:

a) 15 % za podmirivanje materijalnih rashoda te rashoda za nabavu nefinancijske imovine kojima raspolaže Dekan, u skladu s internim procedurama Fakulteta

b) 85 % za materijalne rashode, rashode za nabavu nefiancijske imovine, plaćanje rada zaposlenika ili radnog mjesta koji izravno sudjeluju u realizaciji aktivnosti unaprjeđenja znanstvene djelatnosti Fakulteta, uvećanje plaća zaposlenicima koji izravno ili neizravno sudjeluju u realizaciji aktivnosti unaprjeđenja znanstvene djelatnosti Fakulteta, naknade građanima i kućanstvima, kojima raspolaže voditelj projekta u skladu s internim procedurama Fakulteta.

**IV.** **PRIHODI OD NAMJENSKIH DONACIJA**

**Članak 6.**

(1) Prihod od namjenskih donacija i drugih pomoći koristi se u svrhe i na način kako je predviđeno ugovorom odnosno odlukom o donaciji/pomoći.

(2) Donatori namjenskih donacija Fakultetu mogu biti fizičke ili pravne osobe od društveno pozitivnog značenja.

**V.** **IZVJEŠĆIVANJE O KORIŠTENJU NAMJENSKIH PRIHODA**

**Članak 7.**

Fakultet je obvezan Ministarstvu znanosti, obrazovanja i mladih podnositi:

* polugodišnje izvješće o ostvarenju i korištenju namjenskih prihoda – do 31. srpnja tekuće godine
* godišnje izvješće o ostvarenju i korištenju namjenskih prihoda – do 31. ožujka tekuće godine za prethodnu godinu
* mjesečni izvještaj o ostvarenju i korištenju namjenskih prihoda (evidencijski nalozi) najkasnije do petoga u mjesecu, prema propisima kojima je uređeno proračunsko računovodstvo.

**VI.** **ZAVRŠNE ODREDBE**

**Članak 8.**

(1) Odredbe ovog Pravilnika primjenjuju se osim ako je u pojedinom slučaju drugačije uređeno zakonom ili drugim važećim propisom.

(2) Ovaj Pravilnik stupa na snagu osmog dana od dana objave na mrežnoj stranici Veterinarskoga fakulteta.

Klasa:

Ur. broj:

U Zagrebu,

*Utvrđuje se da je Pravilnik o ostvarivanju i korištenju namjenskih prihoda objavljen na mrežnoj stranici dana \_\_\_\_\_\_ 2025. godine i stupa na snagu dana \_\_\_\_\_\_\_\_ 2025. godine.*